Diari Oficial de la Generalitat Valenciana


Sumari del DOGV 9479, del 28-11-2022 (2022/10120)

RESOLUCIÓ de 22 de setembre de 2022, del director general de Qualitat i Educació Ambiental, per la qual es formula informe d'impacte ambiental del projecte de central solar fotovoltaica, del terme municipal de Llíria. Expedient: (2510932) 003/2022/AIA.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9479

Data del DOGV
:   28-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10621


Data del document
:   22-09-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Llíria
    * impacte ambiental

RESOLUCIÓ de 22 de setembre de 2022, del director general de Qualitat i Educació Ambiental, per la qual es formula informe d'impacte ambiental del projecte de central solar fotovoltaica, del terme municipal de Llíria. Expedient: (2510932) 003/2022/AIA. [2022/10050]  
Informe d'impacte ambiental  
Expedient: (2510932) 003/2022/AIA.  
Títol: Central solar fotovoltaica.  
Promotor: Discovery Solar, SLU.  
Òrgan substantiu: Servei Territorial d'Indústria, Energia i Mines València (ATALFE/2020/97).  
Localització: polígon 139, parcel·les 4, 66, 67, 68, 69, 70, 71 i 9034 del terme municipal de Llíria (València).  
  
Antecedents i tramitació administrativa  
Amb data 11.01.2022, va tindre entrada en el Servei d'Avaluació d'Impacte Ambiental (d'ara en avant, òrgan ambiental) la sol·licitud d'avaluació d'impacte ambiental simplificada, remesa pel Servei Territorial d'Indústria, Energia i Mines de València (d'ara en avant, òrgan substantiu), del projecte d'una planta solar fotovoltaica (d'ara en avant, PSF) de 7.923 kWp i connectada a la xarxa de distribució d'energia elèctrica, promoguda per Discovery Solar, SLU, i situada en el polígon 139, parcel·les 4, 66, 67, 68, 69, 70, 71 i 9034 del terme municipal de Llíria (València), i del seu expedient ATALFE/2020/97, s'hi va adjuntar la següent documentació:  
- Projecte tècnic.  
- Sol·licitud d'avaluació d'impacte ambiental simplificada.  
- Estudi d'impacte ambiental.  
- Certificat de compatibilitat urbanística.  
- Estudi d'integració paisatgística.  
- Documentació complementària (entre altres documents: memòria justificativa del compliment dels criteris generals i específics establits en els articles 8 a 11 del Decret llei 14/2020 i annex; projecte del centre de lliurament i mesurament i annex; projecte del centre de transformació i annex; projecte de línia subterrània d'evacuació de mitjana tensió des de centre de lliurament i mesurament d'energia elèctrica fins a subestació transformadora «Carrases» i annex; projecte de la línia subterrània col·lectora de mitjana tensió des de centre de transformació d'intempèrie fins a centre de lliurament i mesurament d'energia elèctrica i annex).  
  
Amb data 04.11.2020, l'Ajuntament de Llíria emet un informe en el qual considera que la central és compatible des del punt de vista urbanístic.  
D'acord amb el que s'estableix en l'article 46 de la Llei 21/2013, de 9 de desembre, d'avaluació ambiental, l'òrgan ambiental va consultar, amb data 10.02.2022, a les administracions públiques afectades que es detallen a continuació:  
- Subdirecció General del Medi Natural i Avaluació Ambiental.  
- Confederació Hidrogràfica del Xúquer.  
- Servei de Patrimoni Cultural.  
- Direcció General d'Ordenació de Política Territorial i Paisatge.  
- Ajuntament de Llíria.  
Així mateix, l'òrgan substantiu ha posat a la disposició de l'òrgan ambiental la següent documentació:  
El tràmit d'informació pública de les sol·licituds d'autorització d'implantació en sòl no urbanitzable, autorització administrativa prèvia, autorització administrativa de construcció i ocupació de vies pecuàries, corresponents a la central fotovoltaica i la seua infraestructura d'evacuació, es va realitzar mitjançant sengles anuncis publicats en el Diari Oficial Generalitat Valenciana (núm. 9263 del 17.11.2020) i en el Butlletí Oficial de la Província de València (núm. 20 del 31.1.2022). En aquest tràmit no hi ha constància de la presentació d'al·legacions.  
Amb data 21.12.2021, en relació amb l'afecció ambiental de la via pecuària La Canyada Reial d'Alcublas a Benaguasil, el promotor va sol·licitar concessió demanial.  
Amb data 15.02.2022 s'emet informe del Servei de Gestió Territorial, de la Conselleria de Política Territorial, Obres Públiques i Mobilitat, en matèria de risc d'inundació i altres incidències sobre ordenació del territori, en el qual es considera que la central és compatible. No obstant això, realitza una sèrie de consideracions entre les quals es destaca que una part de la central es troba afectada per risc d'inundació (zona nord-est de la parcel·la 66, sobre unes 0,086 ha), i s'estima que seria suficient retirar la instal·lació en aquesta zona. Així mateix, identifica que la central s'implantarà en sòls amb permeabilitat alta i en una àrea susceptible de millora per a la recàrrega estratègica d'aqüífers, proposant l'aplicació de mesures correctores que incidisquen sobre la infiltració i drenatge, entre aquestes: manteniment de nivells topogràfics entre zones de plaques solars i zones de pas, conservació i plantació de zones de vegetació en els estrats herbacis, arbustius i arboris, que els mòduls fotovoltaics se situen sense fonamentació contínua i clos perimetral de la instal·lació que siga permeable a l'aigua. Finalment, refereix que la central està situada en sòls d'elevada capacitat agrològica i, per tant, caldrà ajustar-se a les consideracions específiques de l'informe de paisatge.  
  
Amb data 03.03.2022 l'Ajuntament de Llíria emet un informe favorable referent a les afeccions ambientals que poguera ocasionar la central, sempre que es respecten les condicions ambientals, així com les mesures correctores proposades per a la minimització d'impactes ambientals, establides en el document ambiental.  
Amb data 18.05.2022 s'emet un informe de la Confederació Hidrogràfica del Xúquer, en el qual s'indiquen una sèrie de consideracions de caràcter general en relació amb llits, respecte als farciments i abocaments, a les formacions vegetals de la ribera, a l'efecte de considerar els possibles impactes sobre les aigües subterrànies. Així mateix, indica que en la zona de flux preferent dels llits no poden autoritzar-se activitats vulnerables davant de les avingudes ni activitats que suposen una reducció significativa de la capacitat de desguàs de la citada zona de flux preferent. Finalment, s'indica que una vegada obtinguts els informes preceptius previs i abans de l'execució de les obres, en cas que l'actuació es localitzara en un llit públic o en la seua zona de policia (100 m de distància del marge més pròxim), la qual cosa s'ha de comprovar amb un reconeixement in situ dels terrenys afectats, és preceptiu obtindre prèviament l'autorització de la Confederació Hidrogràfica del Xúquer.  
  
Amb data 25.05.2022 s'emet un informe favorable del Servei d'Infraestructura Verda i Paisatge, de la Conselleria de Política Territorial, Obres Públiques i Mobilitat, en matèria d'infraestructura verda i paisatge, havent d'incorporar totes les mesures d'integració paisatgística del projecte que acompanye la sol·licitud de la preceptiva llicència urbanística.  
Amb data 10.06.2022 la Subdirecció General de Medi Natural i Avaluació Ambiental Estratègica emet un informe d'afecció sobre els aspectes ambientals de la seua competència, amb la proposta de mesures correctores i recomanacions, entre les quals es troben (llista no exhaustiva): recomanació d'informar els titulars del vedat de caça V-10606 (Pla de Llíria) del canvi d'ús del sòl; respecte a la via pecuària Canyada Reial d'Alcublas a Benaguasil, no situar panells solars ni clos en tota l'amplària legal (75 metres) i respectar el dret de pas, així mateix, en el cas de la línia d'evacuació subterrània de 20 kV, que discorre per la mateixa via pecuària, la necessitat de realitzar la sol·licitud d'ocupació demanial. A més, al llarg del recorregut de la mateixa línia també es produeix un encreuament amb la via pecuària Vereda del Carril amb una amplària de 20 metres en els quals s'apliquen les mateixes limitacions i sol·licitud d'ocupació ja enunciada. Una altra mesura correctora, aplicable al clos, serà la instal·lació de plaques metàl·liques de color blanc i acabat mat de 25x25 cm que se situaran en la part superior de cada espai lliure entre els suports. Aquestes plaques no han de tindre angles que tallen i se subjectaran amb fil de filferro llis acerat que evite el desplaçament. Es revisaran de manera periòdica i es reposaran, si fora necessari.  
  
La informació continguda en l'expedient aporta elements de judici suficients per a continuar amb el procediment d'avaluació d'impacte ambiental.  
  
Criteris ambientals  
Per a l'emissió del present informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
  
Característiques del projecte  
El projecte té per objecte l'execució i posada en funcionament d'un parc solar fotovoltaic (d'ara en avant, la central), de producció d'energia elèctrica mitjançant tecnologia solar fotovoltaica interconnectada a la xarxa de distribució elèctrica.  
El promotor ha plantejat 3 alternatives:  
Alternativa zero: no realització de l'activitat. Aquesta ha sigut rebutjada pel fet que suposaria renunciar a un projecte de producció d'energia sostenible a partir d'una energia renovable.  
Alternativa núm. 1: definida principalment per tractar-se d'una planta solar amb tecnologia de seguidors solars, els quals proporcionen una major eficiència a la instal·lació. D'altra banda, l'evacuació es realitzarà mitjançant una línia de mitjana tensió de 8 km de longitud. Aquesta línia discorreria enterrada seguint el recorregut de la via pecuària que travessa la PSF i arriba fins al polígon industrial de les Carrases on està situada la subestació, amb el mateix nom. Aquesta és l'alternativa triada.  
Alternativa núm. 2: les condicions de disseny d'aquesta alternativa són les mateixes que en l'alternativa núm. 1, a diferència del traçat de la línia d'evacuació que transcorreria en aeri fins a la subestació Carrases, mentre que en l'alternativa núm. 1 transcorreria subterràniament. El traçat en aeri minoraria el recorregut total a 7 km; no obstant això, s'ha considerat que l'impacte visual d'instal·lar una línia aèria de 7 km és major que els potencials beneficis de reduir el traçat, per la qual cosa no s'ha triat aquesta alternativa.  
L'emplaçament de la central ocuparà les parcel·les 4, 66, 67, 68, 69, 70, 71 i 9034 del polígon 139 del terme municipal de Llíria (València). La superfície barrada de la central és d'unes 9,67 ha.  
La línia subterrània d'evacuació de mitjana tensió, de 20 kV, realitzarà la connexió des del centre de lliurament i mesurament d'energia elèctrica fins a la subestació transformadora i de repartiment, situada en el polígon industrial Carrases, en el terme municipal de Llíria (València). Aquesta línia transcorre pels següents polígons i parcel·les: polígon 127, parcel·la 9002; polígon 128, parcel·la 9021; polígon 138, parcel·la 9033; polígon 139, parcel·les 9020, 9023 i 9024; polígon 142, parcel·la 9009; polígon 164, parcel·la 9003; polígon 177, parcel·la 9001; polígon 179, parcel·la 9004; polígon 180, parcel·les 9002 i 9006.  
La instal·lació solar fotovoltaica s'ha projectat sobre la base d'una instal·lació interconnectada, formada per un generador fotovoltaic de corrent continu, de 7.923 kWp i 4 inversors per a la conversió de corrent continu en corrent altern, amb una potència nominal unitària de 1.600 kW, sent la potència nominal de la instal·lació de 6.400 kW.  
Existirà un únic transformador de generació situat en intempèrie al costat del sistema de baixa tensió de corrent altern, que permetrà elevar la tensió fins a 20.000 V. El centre de lliurament i mesurament d'energia elèctrica contindrà els equips de protecció i mesurament necessaris per a realitzar el mesurament d'energia elèctrica produïda pel camp solar fotovoltaic i permetrà l'evacuació de l'energia elèctrica (transcorre en subterrani) a la posició de 20 kV de la subestació Carrases (punt de connexió definit per l'empresa distribuïdora).  
Els mòduls fotovoltaics són bifacials i interconnectats en sèrie, muntats sobre estructures mòbils denominades seguidors, que són autoalimentats i d'un únic eix horitzontal, el gir del qual serà d'est a oest (rang de gir de -60° a 60°; el seguidor segueix la trajectòria solar del dia). Es realitzarà un clos perimetral amb una altura de 2,20 metres, mesurada des de l'exterior.  
Finalitzada la vida útil de la instal·lació, es procedirà al desmantellament dels elements d'aquesta i a la restauració dels terrenys, tal com es descriu en el document ambiental.  
  
Ubicació del projecte  
El projecte de la PSF se situarà a la comarca del Camp de Túria, en la partida del Pla del Morro, al nord del terme municipal de Llíria, i afectarà diverses parcel·les del polígon 139.  
L'accés a la instal·lació es realitzarà des de la carretera CV-339 des del municipi de Llíria.  
Les parcel·les estan dedicades a ús agrícola. En els voltants existeixen infraestructures com ara carreteres, camins rurals i basses de reg.  
  
S'observa la no afecció a forest d'utilitat pública ni a cap sòl classificat com a forestal o forestal estratègic (segons PATFOR), ni a Xarxa Natura 2000; ni a altres figures de protecció.  
Característiques del potencial impacte  
El desenvolupament de les fonts renovables d'energia és un dels aspectes clau de la política energètica nacional. El desenvolupament d'iniciatives com aquesta ajuda a complir els objectius marc sobre Clima i Energia 2030, ja que contribueixen a la reducció de les emissions de gasos d'efecte d'hivernacle, disminueixen la dependència dels combustibles fòssils i incrementen la diversificació de les fonts de subministrament en promoure recursos autòctons. En el context energètic, aquest tipus de projectes tenen un impacte ambiental positiu amb una disminució de l'emissió de CO2.  
En la fase d'explotació, els recursos utilitzats seran l'energia solar i l'aigua (per a neteja dels panells). El consum d'aigua serà poc significatiu, no es requerirà accés a la xarxa general d'aigua potable. En la fase de construcció s'utilitzaran productes químics, en xicoteta quantitat, i combustible per a la maquinària i vehicles.  
Per a l'execució del projecte serà necessari el condicionament previ del terreny (desbrossament i neteja, retirada de terra vegetal, anivellament del terreny, etc.). La fonamentació dels seguidors solars es farà preferentment mitjançant clavat. Les altres tasques constructives seran principalment, entre altres, l'obertura de rases per a cablejat, la instal·lació de clos perimetral, l'execució d'edificis prefabricats, així com l'execució d'una plataforma superficial de formigó. Durant la fase de funcionament, com a aspectes més rellevants, destaquen les labors de llavat i neteja dels panells, així com el trànsit i la contaminació acústica i lumínica (reflexos).  
L'afecció al sòl, principalment en la fase de construcció, estarà associada a l'execució de la instal·lació (execució de rases per al cablejat, clavaments, plataforma de formigó, etc.). Aquestes rases es cobriran amb les mateixes terres excavades, sempre que això siga possible, minimitzant d'aquesta manera els residus generats i no alterant la composició del sòl. No es preveu que l'activitat genere contaminació del sòl. No obstant això, durant les obres es tindrà especial atenció als possibles abocaments accidentals; en cas que succeïsquen, s'actuarà immediatament i es gestionarà de manera adequada a fi de minimitzar la contaminació del sòl i les aigües.  
L'afecció a l'atmosfera serà causada per les emissions de partícules de pols dels moviments de terres, el soroll i les vibracions lligades a la utilització de maquinària.  
Els residus generats, principalment en la fase de construcció, són els derivats dels moviments de terres i execució de les obres: formigó; fusta; plàstics; cables, ferro i acer així com altres residus (absorbents, materials de filtració, draps de neteja i robes protectores contaminats per substàncies perilloses; ceres i greixos usats; envasos que contenen restes de substàncies perilloses o estan contaminats per aquestes; mescles de residus municipals; paper i cartó; etc.). Per a la seua separació en obra es disposarà de contenidors específics per a metalls, plàstics, cartó, fusta, formigó, rajoles, arena, grava i altres àrids, etc. La quantitat per tipus de residu que es preveu generar, així com la segregació d'aquests, es detallarà en el Pla de gestió de residus en l'obra. Tots els residus generats seran gestionats i retirats per gestors autoritzats. En el cas que es realitze algun tipus de rasa per a canalitzacions elèctriques, es reutilitzarà la terra procedent d'aquesta per a tapar-la, i no està previst el trasllat de terres sobrants a abocador.  
  
Durant l'explotació de la planta, no s'estima afecció sobre la salut de la població, ja que la instal·lació queda allunyada dels nuclis urbans.  
  
El document ambiental ha establit les mesures preventives, correctores i compensatòries per a evitar, reduir o compensar els efectes ambientals negatius que es pogueren ocasionar a causa del desenvolupament del projecte.  
Per tot el que s'ha exposat anteriorment i segons el document ambiental, s'estima que la major part dels impactes es donaran en la fase de construcció; els impactes negatius seran compatibles amb el mitjà receptor.  
En el Pla de vigilància ambiental es proposa implantar un sistema de seguiment i control per a garantir el compliment de les mesures preventives i correctores aplicables tant en la fase de construcció com en la de funcionament.  
  
  
  
Conclusió  
La central, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf 4. i de l'annex II.  
  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que antecedeix, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que ostente, resolc:  
  
  
Primer  
Estimar que el projecte d'una planta solar fotovoltaica connectada a la xarxa de distribució d'energia elèctrica promoguda per Discovery Solar, SLU, i situada en el polígon 139, parcel·les 4, 66, 67, 68, 69, 70, 71 i 9034 del terme municipal de Llíria (València), sense perjudici de la prèvia obtenció de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes d'aquest informe, en particular:  
1. No s'instal·laran plaques ni centres de transformació en els terrenys de la central afectats per risc d'inundació (zona nord-est de la parcel·la 66). Així mateix, la construcció del tancament perimetral de la parcel·la haurà de ser permeable a l'aigua.  
2. Es respectarà la zona de flux preferent dels barrancs presents en l'àmbit d'actuació i s'obtindrà, abans de l'execució de l'obra, la preceptiva autorització de la Confederació Hidrogràfica del Xúquer per l'ocupació de les seues zones de policia (100 m), de conformitat amb l'article 9 del reglament del domini públic hidràulic.  
3. Pel que fa a la possible afecció a les vies pecuàries de la Canyada Reial d'Alcublas a Benaguasil i la Vereda del Carril, es respectaran les seues amplàries legals quant a la imposició del clos perimetral. De la mateixa manera, s'haurà de sol·licitar l'ocupació demanial per a la instal·lació de la línia d'evacuació subterrània de conformitat amb la Llei 3/2014, d'11 de juliol, de la Generalitat, de vies pecuàries.  
4. Es disposarà de zones impermeabilitzades i d'un sistema de recollida de possibles fugues d'olis i combustibles, procedents de la maquinària i de les estructures que es generen durant l'execució de l'obra. Els residus generats es gestionaran segons la normativa vigent i mitjançant un gestor autoritzat, no havent-se de fer apilament en vies pecuàries, zones amb pendents elevats i perillositat d'inundació i establint-se les zones de recollida de residus.  
5. L'emissió de l'autorització administrativa de tancament definitiu de la central obligarà el promotor al desmantellament d'aquesta i a la restauració dels terrenys afectats.  
6. Les accions incloses en el Programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 22 de setembre 2022.- El director general de Qualitat i Educació Ambiental: Joan Piquer Huerga.